Πρόταση οδηγίας του Συμβουλίου για την τροποποίηση της οδηγίας 90/428/ΕΟΚ του Συμβουλίου της 26ης Ιουνίου 1990 σχετικά με το εμπόριο ιπποειδών που προορίζονται για αγώνες και με τους όρους συμμετοχής στους αγώνες αυτούς (94/C 51/05) COM(94) 11 τελικό

(Υποβλήθηκε από την Επιτροπή στις 28 Ιανουαρίου 1994)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 42 και 43,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι, σύμφωνα με το άρθρο 4 παράγραφος 2 δεύτερη περίπτωση τέταρτο εδάφιο της οδηγίας 90/428/ΕΟΚ του Συμβουλίου της 26ης Ιουνίου 1990 σχετικά με το εμπόριο ιπποειδών που προορίζονται για αγώνες και με τους όρους συμμετοχής στους αγώνες αυτούς (1), εναπόκειται κυρίως στην Επιτροπή να συντάξει έκθεση, όπου συνεκτιμάται η πρόοδος της εναρμόνισης ως προς το σύνολο των προβλημάτων που δημιουργούν οι συνθήκες εκτροφής ίππων για αγώνες, με σκοπό την επαναθεώρηση των διατάξεων σχετικά με τα έπαθλα και τα κέρδη που ενδεχομένως απορρέουν από τους αγώνες 7

ότι οι αρχικές εργασίες της Επιτροπής δείχνουν ότι κρίνεται αναγκαίο, για την εξυπηρέτηση του σκοπού των ελέγχων που διενεργούνται από τις αρμόδιες αρχές, να προβλέπεται ποσοστό των επάθλων και των κερδών που προκύπτουν από το σύνολο των αγώνων για τους αγώνες που αναφέρονται στο άρθρο 4 παράγραφος 2 πρώτη περίπτωση, για τους οποίους προβλέπεται το δικαίωμα παρέκκλισης των δεσμεύσεων που αναφέρονται στο άρθρο 3 7 ότι, ωστόσο, εξαιτίας εξαιρετικών δυσκολιών που μπορεί να προκύψουν στον τομέα αυτό, πρέπει να εγκριθούν υψηλότερα ποσοστά,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 4 παράγραφος 2 της οδηγίας 90/428/ΕΟΚ τροποποιείται ως εξής:

1. Στην πρώτη περίπτωση, προστίθεται το ακόλουθο εδάφιο:

«το ποσό των επάθλων και των κερδών που προκύπτει από τους αγώνες δεν πρέπει να υπερβαίνει το 20 % του ποσού των επάθλων και των κερδών που προβλέπονται στην παράγραφο 1 στοιχείο γ),».

2. Η δεύτερη περίπτωση αντικαθίσταται από την ακόλουθη περίπτωση:

«- τα κράτη μέλη εξουσιοδοτούνται να διαθέτουν για κάθε αγώνα ή τύπο αγώνα που διενεργείται μέσω οργανισμών επισήμως εγκεκριμένων ή αναγνωρισμένων για το σκοπό αυτό, το 20 % κατ' ανώτατο όριο των επάθλων και των κερδών που προβλέπονται στην παράγραφο 1 στοιχείο γ) για τη διαφύλαξη, την προώθηση και τη βελτίωση της εκτροφής ιπποειδών,».

3. Προστίθενται οι ακόλουθες περιπτώσεις:

«- τα γενικά κριτήρια κατανομής των επάθλων και των κερδών πρέπει να ανακοινώνονται στην Επιτροπή και στα λοιπά κράτη μέλη στο πλαίσιο των συνεδριάσεων της Μόνιμης Ζωοτεχνικής Επιτροπής,

- η Επιτροπή, μετά από αιτιολογημένη αίτηση κράτους μέλους, μπορεί να επιτρέψει προσωρινά σε αυτό το κράτος μέλος να διαθέτει, για ορισμένους τύπους αγώνων, ποσοστά υψηλότερα από αυτά που προβλέπονται στην πρώτη και στη δεύτερη περίπτωση,».

Άρθρο 2

1. Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για τη συμμόρφωσή τους προς την παρούσα οδηγία το αργότερο έως την 1η Ιανουαρίου 1994. Ενημερώνουν σχετικά την Επιτροπή.

Όταν τα κράτη μέλη θεσπίζουν αυτές τις διατάξεις, περιλαμβάνεται σε αυτές αναφορά στην παρούσα οδηγία ή συνοδεύονται από παρόμοια αναφορά κατά το χρόνο της επίσημης δημοσίευσής τους. Οι λεπτομέρειες αυτής της αναφοράς καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή τις σημαντικές διατάξεις εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία απευθύνεται στα κράτη μέλη.

(1) ΕΕ αριθ. L 224 της 18. 8. 1990, σ. 60.